יוליה מלינובסקי

יוליה מלינובסקי קונין (ברוסית: Юлия Малиновская; נולדה ב-5 בספטמבר 1975) היא פוליטיקאית המכהנת כחברת הכנסת מטעם מפלגת ישראל ביתנו; לשעבר חברת מועצת העיר חולון. בכנסת העשרים וארבע הייתה יו"ר ועדת מיזמי תשתית לאומיים מיוחדים ושירותי דת יהודיים.

 ביוגרפיה 
מלינובסקי נולדה בעיר וורושילובגרד שבאוקראינה הסובייטית, לימים לוהנסק שבאוקראינה. אמה, יהודייה בשם סופיה ואביה, ולדימיר, ממוצא רוסי, יווני וארמני. אחותה הצעירה עלתה לישראל בכוח חוק השבות במסגרת תוכנית "נעל"ה", בעקבותיה עלתה מלינובסקי עצמה בשנת 1998, ובהמשך הצטרפו אליהן גם יתר בני המשפחה.

מלינובסקי היא עורכת דין בעלת תואר ראשון במשפטים (LL.B) מ"האוניברסיטה הממלכתית באוקראינה", שהיא השלוחה של "האוניברסיטה הלאומית המזרח-אוקראינית"  בלוהנסק. במשך תקופה מסוימת שירתה במשטרת אוקראינה כקצינת כוח אדם.

פעילות ציבורית
כיהנה כחברת מועצת העיר חולון מטעם סיעת ישראל ביתנו החל משנת 2004 וכיושבת ראש התנועה בעיר עד כניסתה לכנסת, בנוסף לפעילותה הפוליטית, הייתה מלינובסקי גזברית איגוד ערים לכבאות חולון-בת ים-אזור.

פעילות פוליטית
ממוזער|מלינובסקי בכנסת
במערכת הבחירות לכנסת ה-18 דורגה מלינובסקי במקום ה-18 ברשימת ישראל ביתנו ולא נכנסה לכנסת. במערכת הבחירות לכנסת ה-19 דורגה מלינובסקי במקום ה-37 ברשימה המשותפת של הליכוד - ישראל ביתנו ולא נכנסה לכנסת.

במערכת הבחירות לכנסת ה-20 דורגה מלינובסקי במקום ה-9 ברשימת ישראל ביתנו ולא נכנסה לכנסת בהיבחרה, אך הייתה לחברת הכנסת ב־1 ביוני 2016, לאחר שאביגדור ליברמן התמנה לשר הביטחון והפסיק את חברותו בכנסת במסגרת "החוק הנורווגי הקטן". עם השבעתה כחברת הכנסת, הייתה הכנסת העשרים לכנסת עם מספר הנשים הגבוה ביותר: 33 חברות כנסת; סיימה את כהונתה בכנסת לאחר התפטרותו של אביגדור ליברמן מתפקיד שר הביטחון וחזרתו לכהן כחבר הכנסת.

מלינובסקי העבירה יחד עם ח"כ אורן חזן את חוק המאבטחים - לראשונה יוסדרו התנאים הפיזיים של המאבטחים והשומרים בחקיקה. למאבטחים רבים מדי ברחבי ישראל אין תנאים עבודה מינימליים, והם חשופים לפגעי מזג האוויר. חוק זה נועד להסדיר את התנאים הבסיסיים המגיעים לכל עובד.

בבחירות לכנסת העשרים ואחת שובצה במקום החמישי ברשימת ישראל ביתנו ונבחרה לכנסת. בבחירות לכנסת ה-22 וה-23 שובצה מלינובסקי שוב במקום החמישי ברשימת ישראל ביתנו ונבחרה לכנסת. בכנסת העשרים ושלוש הייתה חברה בוועדת הפנים, בוועדה להתמודדות עם נגיף הקורונה, ובוועדה לזכויות הילד.

בכנסת ה-24 כיהנה מלינובסקי כיו"ר ועדת מיזמי תשתית לאומיים מיוחדים ושירותי דת יהודיים. במהלך כהונתה יצאה מלינובסקי רבות נגד הרבנות הראשית לישראל ונגד חברי הכנסת החרדים, ותמכה ברפורמה במערך הכשרות שהציגו שר האוצר ליברמן והשר לשירותי דת מתן כהנא.

 חקיקה 
להלן חוקים שנחקקו ביוזמת מלינובסקי:

 חוק הביטוח הלאומי (תיקון מס' 250) – מורשעים בעבירות טרור שאינם תושבי מדינת ישראל וזכאים לתשלום גמלה מהביטוח הלאומי.
 חוק להפסקת פעילות אונר"א בשטח מדינת ישראל

 חיים אישיים 
מלינובסקי נשואה, ואם לשניים. מתגוררת בחולון.

קישורים חיצוניים

 יוליה מלינובסקי, באתר ערוץ כנסת
 יוליה מלינובסקי באתר ישראל ביתנו


 הצעת חוק חדשה של ח"כ יוליה מלינובסקי: ״יוענקו נקודת זיכוי מס למשלמים דמי שכירות״, באתר TLV.AM, 10 באוקטובר 2017

הערות שוליים

קטגוריה:עולות בשנות ה-1990
קטגוריה:עולים בשנות ה-1990
קטגוריה:חברות הכנסת מטעם ישראל ביתנו
קטגוריה:חברי הכנסת מטעם ישראל ביתנו
קטגוריה:חברות הכנסת העשרים
קטגוריה:חברי הכנסת העשרים
קטגוריה:חברות הכנסת העשרים ואחת
קטגוריה:חברי הכנסת העשרים ואחת
קטגוריה:חברות הכנסת העשרים ושתיים
קטגוריה:חברי הכנסת העשרים ושתיים
קטגוריה:חברות הכנסת העשרים ושלוש
קטגוריה:חברי הכנסת העשרים ושלוש
קטגוריה:חברות הכנסת העשרים וארבע
קטגוריה:חברי הכנסת העשרים וארבע
קטגוריה:חברי הכנסת העשרים וחמש
קטגוריה:חברות הכנסת העשרים וחמש
קטגוריה:ישראליות ילידות אוקראינה
קטגוריה:ישראלים ילידי אוקראינה
קטגוריה:חברי מועצת העיר חולון
קטגוריה:ישראליות ילידות ברית המועצות
קטגוריה:ישראלים ילידי ברית המועצות
קטגוריה:חברי הכנסת העשרים: חברי כנסת מכהנים במסגרת החוק הנורווגי
קטגוריה:ישראליות שנולדו ב-1975
קטגוריה:ישראלים שנולדו ב-1975